«Кавказ»-м и хьэщIэ цIыкIухэр
Ди республикэм и гъэмахуэ зыгъэпсэхупIэ нэхъыфIхэм, адэ-анэхэм-рэ сабийхэмрэ ягу нэхъ дыхьэхэм ящыщщ «Кавказ» лагерыр.
ЗыгъэпсэхупIэр Белэ Речкэ жылэрщ зыхуэзэр, щIыпIэ дахэщ, къабзэщ. Зыгъэпсэху-пIэм и хъуреягъри сабийхэр зыщIэлъ пэшхэри екIуу зэлъыIухащ.
Лагерым и хьэщIэхэр махуэм тхуэнейрэ ягъашхэ къэуат зыщIэлъ ерыскъыкIэ. НыбжьыщIэхэм ядэлажьэ гъэсакIуэхэр цIыкIухэм яхуэщабэщ, дэтхэнэ зыми и IэнатIэр тэмэму ирехьэкI. ЗыгъэпсэхупIэм къекIуалIэ сабийм я гукъыдэжыр къэIэтынымкIэ хузэфIэкI къигъанэркъым «Кав-каз» санаторэм и уна-фэщI Къардэн Алик.
— Сабийхэри адэ-анэхэ-ри арэзы щIыным хуэгъэпсащ ди лэжьыгъэр, етIуанэ гъуэгуи ныбжьыщIэ цIыкIухэм къытрагъэзэжын хуэдэу, — жеIэ Къардэн Алик. — Ар нэрылъагъу тщащI сабий-хэр щыкIуэжкIэ къафIекIуэ нэпсхэм, адэ-анэхэм зыхыдагъэх псалъэ гуапэхэм. Къэралым къытхуигъэув хабзэхэр сыт и лъэныкъуэкIи зэрыдгъэзэщIэным дыхущIокъу, медицинэм и лэжьакIуэхэри жэщи махуи я IэнатIэм пэрытщ, зыхуей хуэзэу къызэгъэпэщащ цIыхухэм я шынагъуэншагъэр.
Лагерым щыIэхэм я ныбжьым теухуауэ джэгупIэхэри я мащIэкъым. Мы гъэм сабийуэ 2000-м нэсым зыщагъэпсэхуащ. Я ныбжькIэ илъэси 6-рэ ныкъуэм щегъэжьауэ илъэс 15-м нэсхэрщ лагерым щыIэхэр. Дэтхэнэ зы гупри абы махуэ 21-кIэ щыIэщ.
Ди республикэм и мызакъуэу лагерым мы гъэм зыщагъэпсэхуащ Ростов щIыналъэм, Къэрэшей-Шэрджэс, Ингуш, Къалмыкъ республикэхэм щыщ ныбжьыщIэхэм. Къэрэшей-Шэрджэсым къикIа сабий ныкъуэдыкъуэхэм я анэхэр я гъусэу лагерым щыIащ.
ЗыгъэпсэхупIэм къекIуалIэхэм я нэгу зыщрагъэужь паркхэм, кинотеатрхэм, зоопаркхэм яшэ, ди щIыналъэм и щIыпIэ дахэхэм зыщрагъэплъыхь, ирагъэцIыху. Сабийхэр хэтщ зэпеуэ гъэщIэгъуэнхэм — «Кавказым» и тхьэIухуд», «Кавказым» и щIалэ хахуэ», «ЗэфIэкI зиIэхэр къыдолъыхъуэ» жыхуиIэхэм, апхуэдэу къэфэнкIэ, уэрэд жыIэнкIэ зохьэзохуэ, спортым щынэхъ лъэщхэр щагъэнаIуэ.
Лагерым и лэжьыгъэр зэрекIуэкI щIыкIэм щIэх-щIэхыурэ кIэлъоплъ къэпщытакIуэхэр, ди гуапэ зэрыхъунщи, абыхэм «Кавказ» зыгъэпсэху-пIэм къэралым къигъэув хабзэхэр щагъэзащIэу къалъытэ.
Тхыгъэри сурэтхэри зейр Табыщ Динарэщ.
